Lukuaika noin 1 min

Kuulustelujen perusteena käytetään ”laitonta taksiliikennettä Uber-palvelun kautta”, kertoo eräs kuski nimettömänä.

Hänelle oli soitettu keskiviikkona aamulla ja pyydetty saapumaan tiistaina kuulusteltavaksi.

”Olen tienannut tällä yhteensä ehkä noin 400 euroa, josta vähennetään vielä polttoaineet. Puoliharrasteena olen tehnyt, kun öisin ei ole saanut unta. Mielummin olen sitten ollut hyödyksi.”

Helsingin poliisin ylikomisario Pekka Höök ei pysty vahvistamaan kutsuja oikeaksi, mutta myöntää, että ”tämä oli odotettavissa”.

”Siitä on ollut paljon kirjoittelua ja sehän on vain hyvä, jos se tutkitaan sitten kunnolla.”

Yksi kuski päätyi Kauppalehden tietojen mukaan tällä viikolla omituisten tilanteiden jälkeen poliisien puheille, kun asiakaskyydin päätepisteellä huoltoasemalla oli odottamassa poliisipartio.

”Asiakas oli pyytänyt kuskia ensin ajamaan taksikaistoilla ja tarjonnut tälle lisäksi alkoholia. Kuski ei ollut suostunut. Sitten kun he olivat saapuneet kohteeseen, olivat poliisit olleet odottamassa”, nimetön lähde kommentoi.

Helsingin poliisi ei vahvista tapausta.